'n God wat tuinmaak - 19 Januarie 2021 - BibleSA
'n God wat tuinmaak - 19 Januarie 2021
Die Here God het toe die mens gevorm uit stof van die aarde en lewensasem in sy neus geblaas, sodat die mens 'n lewende wese geword het. Die Here God het toe 'n tuin in Eden in die ooste aangelê en die mens wat Hy gevorm het, daar laat woon. Die Here God het verder allerlei bome, mooi om na te kyk en lekker om van te eet, uit die grond laat uitspruit, ook die boom van die lewe in die middel van die tuin, en die boom van alle kennis. Daar het 'n rivier in Eden ontspring om die tuin nat te maak, en van daar af het dit verdeel en vier riviere geword. Die eerste rivier is die Pison en dit loop rondom die hele Gawila, waar daar goud is. Die goud van daardie land is suiwer. Daar is ook balsem en oniks. Die tweede rivier is die Gihon en dit loop rondom die hele Kus. Die derde is die Tigris wat oos van Assirië verbyloop, en die vierde is die Eufraat. Die Here God het die mens in die tuin laat woon om dit te bewerk en op te pas.
Tuine moes God baie na die hart gelê het want dit was die eerste ding wat Hy op aarde geskep het. Dit was pragtig om te aanskou en die vrugte van die tuin was goed om van te eet. God het selfs 'n tuinier na sy beeld geskep as 'n metgesel om die tuin te bewerk en dit saam met Hom te geniet. Toe Hy Adam geskep het uit 'n handvol grond het God sy diepe verbintenis met die aarde te kenne gegee. Ons liggaam is gemaak van diesefde elemente as die grond en word daagliks gevoed en opgebou deur die minerale en voedingstowwe wat ons eet en drink. Dit is dus nie vreemd dat die meeste van ons 'n voorliefde vir die aarde toon deur die tuine wat ons aanlȇ nie.
Ongelukkig het die mens hierdie tuin deur sy vingers laat glip en vind ons ons meestal "Oos van Eden" en ver van die Tuinier. Maar daardie herinnering aan die idilliese tuin leef voort in ons harte en soms as ons erg verlang, ontdek ons stukkies van die tuin in onverwagte en tydlose momente. Kersfees is so 'n moment wanneer ons daaraan herinner word dat Christus gekom het om ons verhouding met die skepping te herstel. Hy het gekom om God se aangesig aan ons te wys sodat ons sal onthou dat daar eenmaal, lank gelede 'n tuin was waar God en mens stapmaats was. Terselfdertyd kom Hy om ons 'n vergesig te bied op 'n tuin wat weer sal blom, en waar God alles, en in almal sal wees.
Gebed: Here, as ek rondom my kyk sien ek 'n tuin in verwoesting. Ons harte is stukkend as ons kyk wat die mens met die skepping gemaak het. Here, ons bid dat U ons lewens sal herstel en nuutmaak deur u vergifnis en liefde vir die mens wat U na u beeld gemaak het. Amen